Document ID: 31989R1643

Uredba Komisije (EGS) št. 1643/89
z dne 12. junija 1989
o določitvi standardnih zneskov, ki se uporabljajo za financiranje materialnih operacij pri javnem skladiščenju kmetijskih proizvodov
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 1883/78 z dne 2. avgusta 1978 o določitvi splošnih pravil za financiranje intervencij Evropskega kmetijskega usmerjevalnega in jamstvenega sklada, Jamstvenega oddelka [1], kakor je bila nazadnje spremenjena z Uredbo (EGS) št. 787/89 [2], ter zlasti členov 6 in 9 Uredbe,
ker člen 6 Uredbe (EGS) št. 1883/78 določa, da se materialne operacije, ki sledijo iz skladiščenja in morebitnega predelovanja intervencijskih proizvodov, financirajo prek standardnih zneskov, enotnih v vsej Skupnosti;
ker so pred kratkim preverili delo, na katerem temeljijo materialne operacije, in ker je treba določiti take operacije, ki jih bo mogoče v celoti upoštevati pri obračunavanju standardnih zneskov;
ker se dejansko evidentirani stroški za materialne operacije v različnih državah članicah razlikujejo do take mere, da je treba določiti novo pravilo za ponderiranje teh stroškov, razen najvišjih stroškov, in dati spodbudo za boljše in ekonomično upravljanje;
ker mora metoda obračunavanja standardnih zneskov posledično upoštevati to novo ponderiranje;
ker Odbor EKUJS ni dal mnenja v roku, ki ga je določil predsednik,
SPREJELA NASLEDNJO UREDBO:
Člen 1
Standardni zneski, navedeni v členu 6 Uredbe (EGS) št. 1883/78, se ugotovijo na podlagi ponderiranega povprečja dejanskih stroškov, evidentiranih med referenčnim obdobjem v najmanj štirih državah članicah za ustrezne materialne operacije, kakor so opredeljene v prilogah k tej uredbi.
Referenčno obdobje je leto pred potekom datuma za določitev standardnega zneska.
Člen 2
Ponderirano povprečje dejanskih stroškov se oblikuje z izbiro štirih držav članic z najnižjimi dejanskimi stroški za določeno materialno operacijo, če skladiščena količina v teh državah dosega najmanj 33 % skupne uskladiščene količine določenega proizvoda. Sicer se dejanski stroški drugih držav članic vključijo v ponderiranje, dokler ni doseženih 33 % skladiščene količine.
Dejanski stroški se ponderirajo na podlagi količine, skladiščene v izbrani državi članici.
Če je proizvod v javnem skladiščenju le v eni državi članici ali v dveh, se ustrezni standardni zneski za ta proizvod določijo na podlagi dejansko evidentiranih stroškov. Vendar se lahko upoštevajo tudi komercialne skladiščne cene za enake proizvode v tistih državah članicah, v katerih so določeni standardni zneski.
Člen 3
Vsaka intervencijska agencija posreduje Komisiji tipske pogodbe, ki jih uporablja za javno skladiščenje, in podrobna pravila o prevzemu, skladiščenju, odvzemu iz skladišča in kontrolah.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. junija 1989

Labels: 3
4
15
6